b'\n_START_ARTICLE_\nVello Saatpalu\n_START_PARAGRAPH_\nVello Saatpalu (kuni 1937 Santpank; 31. mai 1935 Tallinn \xe2\x80\x93 5. jaanuar 2013) oli eesti insener, poliitik ja purjesportlane._NEWLINE_Ta l\xc3\xb5petas aastal 1949 Tallinna 1. Keskkoolis 7. klassi ja aastal 1953 Tallinna Pol\xc3\xbctehnikumi. Aastal 1966 l\xc3\xb5petas ta kaug\xc3\xb5ppes Tallinna Pol\xc3\xbctehnilise Instituudi elektriinsenerina automaatika ja telemehaanika erialal._NEWLINE_Ta t\xc3\xb6\xc3\xb6tas aastatel 1956\xe2\x80\x931961 Tallinna M\xc3\xb5\xc3\xb5duriistade Tehases, aastatel 1961\xe2\x80\x931969 Tallinna Elektrotehnika Teadusliku Uurimise Instituudis, aastatel 1969\xe2\x80\x931974 Raadioelektroonika Konstrueerimisb\xc3\xbcroos, aastatel 1974\xe2\x80\x931979 Eesti Maaehitusprojektis, aastatel 1979\xe2\x80\x931983 Eesti NSV Kehakultuuri- ja Spordikomitees, aastatel 1983\xe2\x80\x931990 K\xc3\xbcberneetika Instituudi Arvutustehnika Erikonstrueerimisb\xc3\xbcroos, aastatel 1990\xe2\x80\x931991 Eesti Linnade Liidu b\xc3\xbcroos direktorina._NEWLINE_1988\xe2\x80\x931992 oli Saatpalu tegev Rahvarindes, ta oli nii Eesti Kongressi kui ka P\xc3\xb5hiseaduse Assamblee liige. 1989\xe2\x80\x931990 kuulus ta Eesti Demokraatlikku T\xc3\xb6\xc3\xb6erakonda, olles selle asutajaliige ja esimees._NEWLINE_1990\xe2\x80\x931995 oli Saatpalu Eesti Sotsiaaldemokraatliku Parteis ehk M\xc3\xb5\xc3\xb5dukate liige. 1992\xe2\x80\x931995 kuulus Saatpalu VII Riigikokku, juhtides M\xc3\xb5\xc3\xb5dukate (hilisem Sotsiaaldemokraatlik Erakond) fraktsiooni ning alates 12. oktoobrist 1992 ka parlamendi v\xc3\xa4liskomisjoni. Samuti kuulus ta Tallinna linnavolikokku ja Eesti Linnade Liidu juhatusse._NEWLINE_1995. aastal l\xc3\xa4ks Saatpalu pensionile._NEWLINE_Saatpalu harrastas purjetamist ning v\xc3\xb5itis arvukalt medaleid Eesti, Tallinna ja spordiseltsi Kalev meistriv\xc3\xb5istlustelt. Saatpalu sulest on ilmunud ka mitu raamatut merendusest, purjetamisest ja spordist.\n_START_SECTION_\nIsiklikku\n_START_PARAGRAPH_\nMuusik, laulukirjutaja ja n\xc3\xa4itleja Lauri Saatpalu on Vello Saatpalu poeg.'